**Samskabelse erobrer i højere og højere grad den kommunale dagsorden med KL i spidsen. Med begrebet samskabelse skabes en helt ny og spændende platform for folkebiblioteket som arena for samskabelsesprocesser på tværs af kommunale aktører, borgere og virksomheder.**

**Projekt Småt Brændbart er et samarbejdsprojekt imellem Ringkøbing-Skjern, Morsø, Aabenraa, Vesthimmerland og Brønderslev Biblioteker, og hvor målet et at udvikle forskellige samskabelses-modeller i folkebiblioteket.**

**Projektet tager fat på ”udkantsproblematikken”, der blandet er præget af et stigende antal ældre borgere og udsatte børnefamilier. Disse to grupper udgør projektets to målgrupper, og sammen med forskellige aktører forsøger Småt Brændbart at udvikle nye velfærdstilbud, der ikke allerede eksisterer i kommunen. Samtidig skal de nye velfærdstilbud - på tværs af kommunens aktører, frivillige organisationer og borgere - sætte så mange ressourcer og kompetencer i spil i forhold til målgruppen.**

**Projektets potentiale er dermed også, at biblioteket kan udvikle sig til en tydelig velfærdsinstitution og som opgaveløser på langt flere kommunale indsatser og strategiske målsætninger. Dette kan åbne op for, at bibliotekerne endnu stærkere kan positionere sig i forhold til det politiske niveau.**

**Småt Brændbart har i over et år høstet erfaringer med biblioteket som facilitator af samskabelsesprocesser, metoder til samskabelse og de muligheder og udfordringer, som ligger i samskabelse. På standen vil du kunne høre mere om:**

* **Hvilke muligheder ligger der i biblioteket som velfærdsinstitution?**
* **Hvordan ser samskabelse ud med biblioteksbriller?**
* **Hvordan designes samskabelsesprocesser?**
* **Hvilke potentialer ligger der i biblioteket som arena for samskabelse?**
* **Hvilke udfordringer bringer samskabelsesprocessen med sig?**